Ndikimi i vendimit të nënpresidentit Biden tek fushata
Askush nuk duhet të kandidojë për president nëse nuk e di saktësisht arsyen pse e dëshiron këtë gjë, tha nënpresidenti.
Zëvendëspresidenti Joe Biden njoftoi dje se nuk do të kandidojë për president, duke i dhënë kështu fund spekullimeve disa mujore. Njoftimi i zotit Biden mendohet se ndihmon kandidaten kryesore demokrate, Hillary Clinton. I shoqëruar nga bashkëshortja dhe Presidenti Obama, zoti Biden i dha fund dje spekullimeve në kopshtin e trëndafilave të Shtëpisë së Bardhë. Ai kishte marrë në konsideratë mundësinë e garimit pavarësisht vdekjes së djalit të tij pak muaj më parë. Hidhërimi për vdekjen e të birit u duk qartazi edhe gjatë pjesëmarrjes në emisionin televiziv Zoti Biden u shpreh se kandidatët demokratë duhet të mbështeten tek arritjet e deritanishme të Presidentit Obama. Hillary Clinton qarkulloi një deklaratë ku e quan zotin Biden një “njeri të mirë” dhe një “zëvendëspresident shumë të mirë”. Zonja Clinton do të përfitojë nga moskandidimi i zotit Biden, ndërkohë që do të përballet me sfidantin kryesor, Bernie Sanders. Disa demokratë do të mbeten të zhgënjyer. Paraqitja e suksesshme e zonjës Clinton gjatë debatit të fundit televiziv dhe njoftimi i zotit Biden kanë përforcuar kandidaturën e saj. Zoti Biden thotë se do të fokusohet tek axhenda e Presidentit Obama gjatë periudhës që ka mbetur.